દર રવિવારે સાંજના પબમાં દોસ્તો સાથે બે-ત્રણ કલાકનો આનંદ લેવાવાળા મનુભાઈ આજે એક પિતા-પુત્રીનું મિલન કરાવવાનુ પુણ્ય મેળવતા હતા. ઘરે આવી સરલાબહેનને વિસ્તારપૂર્વક સ્નેહા અને પરિમલભાઈ મળ્યા તેની વાત મનુભાઈએ કરી. સાંભળતા સાંભળતા સરલાબહેનની આંખો ભરાઈ આવી. મનુભાઈ પણ પોતાના અંતરની લાગણી અભિવ્યક્ત કરી લેતાં બોલ્યા, ‘ સાચું કહું સરલા, જ્યારથી સ્નેહાનો આ બનાવ બન્યો ત્યારથી મનમાં એક ધ્રાસકો રહે છે કે ‘ મારી નંદુને આવું કોઈ કરે તો ?’